Objava obavijesti o odobrenju standardne izmjene specifikacije proizvoda za naziv u sektoru vina iz članka 17. stavaka 2. i 3. Delegirane uredbe Komisije (EU) 2019/33.

(2020/C 72/12)

Ova obavijest objavljuje se u skladu s člankom 17. stavkom 5. Delegirane uredbe Komisije (EU) 2019/33 (1).

OBAVIJEST O ODOBRENJU STANDARDNE IZMJENE

„Bonnezeaux”

Referentni broj: PDO-FR-A0926-AM02

Datum obavijesti: 14. studenoga 2019..

OPIS I RAZLOZI ODOBRENE IZMJENE

1. Zemljopisno područje

Zemljopisno područje mijenja se kako slijedi: „Sve faze proizvodnje odvijaju se na zemljopisnom području koje na temelju službenog zemljopisnog šifrarnika iz 2018. obuhvaća područje sljedeće općine u departmanu Maine-et-Loire: Bellevigne-en-Layon (nekadašnje područje delegirane općine Thouarcé).

Karte zemljopisnog područja dostupne su na internetskim stranicama Nacionalnog instituta za podrijetlo i kvalitetu.”.

Izmjena teksta: novi popis upravnih jedinica uzima u obzir spajanja i druge promjene u upravnoj podjeli do kojih je došlo nakon odobrenja specifikacije. Radi veće pravne sigurnosti taj se popis temelji na verziji službenog zemljopisnog šifrarnika koji je na snazi i svake ga godine objavljuje INSEE. Opseg zemljopisnog područja potpuno je isti.

Naposljetku, navodi se da su, radi boljeg informiranja javnosti, karte zemljopisnog područja objavljene na internetskim stranicama INAO-a.

U skladu s tim jedinstveni dokument mijenja se u točki 6., koja se odnosi na zemljopisno područje.

2. Područje u neposrednoj blizini

U poglavlju 1. odjeljku IV. točki 3. popis općina zamjenjuje se sljedećim:

„Aubigné-sur-Layon, Beaulieu-sur-Layon, Bellevigne-en-Layon (nekadašnja područja delegiranih općina Champ-sur-Layon, Faveraye-Mâchelles, Faye-d’Anjou et Rablay-sur-Layon), Blaison-Saint-Sulpice (nekadašnja područja delegiranih općina Blaison-Gohier et Saint-Sulpice), Brissac Loire Aubance (nekadašnja područja delegiranih općina Alleuds, Brissac-Quincé, Charcé-Saint-Ellier-sur-Aubance, Luigné, Saint-Rémy-la-Varenne, Saint-Saturnin-sur-Loire, Saulgé-l’Hôpital et Vauchrétien), Brossay, Chalonnes-sur-Loire, Chaudefonds-sur-Layon, Chemillé-en-Anjou (nekadašnja područja delegiranih općina Chanzeaux et Valanjou), Denée, Doué-en-Anjou (nekadašnje područje delegirane općine Brigné), Les Garennes-sur-Loire (nekadašnja područja delegiranih općina Juigné-sur-Loire et Saint-Jean-des-Mauvrets), Lys-Haut-Layon (nekadašnje područje delegirane općine Tigné), Mozé-sur-Louet, Mûrs-Erigné, Rochefort-sur-Loire, Saint-Melaine-sur-Aubance, Savennières, Soulaines-sur-Aubance, Terranjou (nekadašnja područja delegiranih općina Chavagnes, Martigné-Briand et Notre-Dame-d’Allençon) et Val-du-Layon (nekadašnja područja delegiranih općina Saint-Aubin-de-Luigné et Saint-Lambert-du-Lattay). ”

Time se u obzir uzimaju spajanja općina do kojih je došlo nakon zadnje verzije specifikacije. Granice zemljopisnog područja ostaju potpuno iste.

U skladu s tim jedinstveni dokument mijenja se u točki 9., koja se odnosi na dodatne uvjete.

3. Poljoprivredno-okolišne odredbe

U poglavlju 1. odjeljku VI. točki 2. dodaje se tekst: „U proredima je obvezan je uređen, samonikao ili zasađen biljni pokrov; ako biljni pokrov ne postoji, uzgajivač obrađuje tlo kako bi nadzirao samoniklu vegetaciju ili opravdano upotrebljava sredstva za biološku kontrolu koja su odobrila javna tijela u vinogradarstvu. Ako se na parceli upotrebljavaju herbicidi za biološku kontrolu, upotreba drugih herbicida zabranjena je.”.

Ta izmjena prati trenutačni razvoj praksi gospodarskih subjekata u korist agroekologije na cijelom anžuvinskom vinogradarskom području. Odražava rastuću brigu za okoliš u tehnološkim postupcima. Davanjem prednosti biljnom pokrovu, mehaničkom plijevljenju ili upotrebi sredstava za biološku kontrolu smanjuje se upotreba kemijskih herbicida. Smanjenom upotrebom herbicida omogućuje se bolja zaštita vinogradarskih tala i očuvanje njihovih prirodnih funkcija (plodnost, bioraznolikost, biološko pročišćavanje), što doprinosi kvaliteti i autentičnosti vina te jača identitet lokalne proizvodnje.

Ta izmjena ne utječe na jedinstveni dokument.

4. Odobrenja za početak berbe

U poglavlju 1. odjeljku VII. točki 1. podtočki (a) rečenica „Datum početka berbe utvrđuje se u skladu s odredbama članka D. 645-6. Zakonika o poljoprivredi i morskom ribarstvu.” briše se.

Utvrđivanje datuma početka berbe više nije nužno jer danas gospodarski subjekti raspolažu brojnim alatima koji im omogućuju najtočniju procjenu zrelosti grožđa. Svaki gospodarski subjekt raspolaže određenim pojedinačnim i kolektivnim alatima i opremom koji omogućavaju precizno određivanje optimalnog datuma početka berbe na svakoj čestici, ovisno o ciljevima proizvodnje.

Ta izmjena ne utječe na jedinstveni dokument.

5. Kapacitet vinskog podruma

U poglavlju I. odjeljku IX. točki 1. podtočki (c) rečenica: „Svaki gospodarski subjekt raspolaže kapacitetom vinskog podruma koji je najmanje 1,4 puta veći od prosječnog prinosa na gospodarstvu tijekom posljednjih pet godina.” zamjenjuje se sljedećom rečenicom: „Svaki gospodarski subjekt raspolaže kapacitetom vinskog podruma koji je najmanje 1,4 puta veći od prosječne količine vina proizvedenog tijekom posljednjih pet godina.”.

U specifikaciji proizvoda nije se upućivalo na količinski kapacitet (izražen u hl ili m3), već na prinos, odnosno količinu berbe podijeljenu s proizvodnom površinom (izražen primjerice u hl/ha). Predloženom se izmjenom ispravlja ta nedosljednost u pogledu veličina, no u bitnome se ništa ne mijenja (najmanji kapacitet i dalje je 1,4 puta veći od prosječne količine vina proizvedenog na gospodarstvu tijekom prethodnih godina).

Ta izmjena ne utječe na jedinstveni dokument.

6. Kretanje vina

U poglavlju 1. odjeljku IX. briše se točka 5. podtočka (b) koja se odnosi na kretanje između ovlaštenih skladišta.

Ta izmjena ne utječe na jedinstveni dokument.

7. Prijelazna mjera

U poglavlje 1. odjeljak XI. dodaje se sljedeće: „Odredbe o obvezatnom biljnom pokrovu među redovima koji je uređen, samonikao ili zasijan ili, ako biljni pokrov ne postoji, o obvezi subjekta da obrađuje tlo ili upotrebljava sredstva za biološku kontrolu kako bi nadzirao samoniklu vegetaciju, ne primjenjuju se na vinogradarske parcele koje su postojale na dan odobrenja sadašnje specifikacije i u kojima prored nije veći od 1,70 metara.”

Tom prijelaznom mjerom omogućuje se nesankcioniranje postojećih vinograda čiji trenutni obrazac upravljanja nije prilagođen poljoprivredno-okolišnim odredbama. U gusto zasađenim vinogradima, u kojima razmak između redova nije veći od 1,7 metara, održavanje trajnog travnjaka ili obrađivanje tla mogu uzrokovati tehničke probleme (mehanizacija, oprema, alat). U niskim vinogradima travnjak povećava i rizik od proljetnog mraza. Osim toga, što su nasadi gušći, to prisutnost biljnog pokrova ima veći utjecaj na smanjenu opskrbu vinove loze vodom. Suprotno tome, vinogradi koji će se saditi nakon odobrenja specifikacije morat će se, uz potpuno poznavanje činjenica, uskladiti s uvedenim poljoprivredno-okolišnim mjerama, bez obzira na gustoću sadnje i prored.

Ta izmjena ne utječe na jedinstveni dokument.

8. Vođenje evidencije

U poglavlju 2. odjeljku II. točki 3. riječ „potencijalna” zamjenjuje se riječju „prirodna”.

U skladu s tekstom svih specifikacija za područje Anjou Saumur tekst „volumni udio prirodnog alkohola” zamjenjuje izraze „jakost” ili „stupanj”. Tim se izmjenama poboljšava čitljivost specifikacija. Usklađivanjem odredaba o vođenju evidencija želi se olakšati izrada plana inspekcijskog nadzora i kontrole nad tim evidencijama.

Ta izmjena ne utječe na jedinstveni dokument.

9. Glavni elementi koje treba kontrolirati

Poglavlje 3. revidirano je kako bi se uskladio tekst glavnih elemenata koje treba kontrolirati u specifikacijama s područja Anjou Saumur.

Ta izmjena ne utječe na jedinstveni dokument.

JEDINSTVENI DOKUMENT

1. Naziv proizvoda

„Bonnezeaux”

2. Vrsta oznake zemljopisnog podrijetla

ZOI – zaštićena oznaka izvornosti

3. Kategorije proizvoda od vinove loze

1. Vino

4. Opis vina

Riječ je o mirnim bijelim vinima proizvedenima od grožđa ubranog u prezrelom stanju. Vina su jaka i blaga, složenih voćnih aroma (suho i egzotično voće, bijelo cvijeće itd.), a boja im je blago zlatna sa zelenim odsjajem.

Značajke su im sljedeće:

Najmanja prirodna volumna alkoholna jakost od 15 %.

Sadržaj fermentabilnih šećera (glukoza + fruktoza), nakon fermentacije, od najmanje 51 g/l.

Najmanja stvarna alkoholna jakost iznosi 11, osim u slučaju vina s prirodnom volumnom alkoholnom jakošću manjom od 19 %, kad iznosi 12.

Ukupni sadržaj kiselina i ukupni sadržaj sumpornog dioksida utvrđeni su propisima Unije.

Opća analitička svojstva Najveća ukupna alkoholna jakost (u % volumena) Najmanja stvarna alkoholna jakost (u % volumena) Najmanja ukupna kiselost u miliekvivalentima po litri Najveći sadržaj hlapljivih kiselina (u miliekvivalentima po litri) Najveći ukupni sadržaj sumporova dioksida (u miligramima po litri)

5. Enološki postupci

a. Osnovni enološki postupci

Poseban enološki postupak

Pojačavanje je dopušteno prema pravilima utvrđenima u specifikaciji.

Zabranjena je upotreba komadića drva.

Vina moraju odležati najmanje do 15. ožujka godine koja slijedi nakon godine berbe.

Uz prethodno navedene odredbe u pogledu enoloških postupaka vina poštuju obveze utvrđene na razini Unije te u Zakoniku o poljoprivredi i morskom ribarstvu.

Gustoća sadnje

Postupak uzgoja

Najmanja gustoća sadnje vinove loze iznosi 4 000 trsova po hektaru. Razmak između redova u tim vinogradima ne smije biti veći od 2,5 m, a razmak između trsova u istoj redu ne smije biti manji od 1 m. Berbe s vinogradarskih parcela s gustoćom nasada od 3 300 do 4 000 trsova po hektaru imaju pravo na naziv kontrolirane oznake izvornosti ako su se poštovale odredbe o pravilima o podvezivanju i visini lišća utvrđene u specifikaciji. Razmak između redova na tim vinogradarskim parcelama ne smije biti veći od 3 m, a razmak između trsova u istom redu ne smije biti manji od 1 m.

Rezidba

Postupak uzgoja

Vinova loza obrezuje se najkasnije 30. travnja na različite dužine s najviše dvanaest pupova po trsu. U fenološkoj fazi koja odgovara 11 ili 12 listova broj rodnih izbojaka u godini po trsu ne smije premašivati 10.

Berba

Postupak uzgoja

Grožđe se bere ručno u više navrata.

Navodnjavanje

Postupak uzgoja

Navodnjavanje je zabranjeno

b. Najveći prinosi

30 hektolitra po hektaru

6. Razgraničeno zemljopisno područje

Sve faze proizvodnje odvijaju se na zemljopisnom području koje na temelju službenog zemljopisnog šifrarnika iz 2018. obuhvaća područje sljedećih općina: Bellevigne-en-Layon (nekadašnje područje delegirane općine Thouarcé).

Karte zemljopisnog područja dostupne su na internetskim stranicama Nacionalnog instituta za podrijetlo i kvalitetu.”

7. Glavne sorte vinove loze

Chenin B

8. Opis povezanosti

1. Informacije o zemljopisnom području

a) Opis prirodnih čimbenika koji pridonose povezanosti

Zemljopisno područje nalazi se u središtu vinogorja Anjou, a 2018. je ograničeno samo na delegiranu općinu Thouarcé. Područje te općine, smještene u departmanu Maine-et-Loire, razdijeljeno je rijekom Layon. Na desnoj obali rijeke na vrhu strme padine smješteno je selo „Bonnezeaux”. Izgleda da je selo „Bonnezeaux” dobilo ime po izvornima vode s visokim udjelom željeza.

Vinogorje je smješteno na trima padinama okrenutima prema jugozapadu: „La Montagne”, „Beauregard” i „Fesles”, koje se prostiru na 2 800 metara dužine i 500 metara širine. Te su padine pod nagibom od 15 % do 20 %, koji je posebno istaknut na zapadnoj padini „Beauregard” te na središnjoj padini koja s pravom nosi naziv „La Montagne” (planina), a koja se uzdiže u blizini sela „Petit Bonnezeaux”. Sjeverno od te tri padine nalazi se blago zaobljena visoravan na 90 metara prosječne nadmorske visine, dok rijeka Layon teče na 29 metara nadmorske visine.

Geološki supstrat pripada „seriji Saint-Georges-sur-Loire”, kompleksu škriljasto-pješčenjačkih tala od gornjeg ordovicija do donjeg devona. Ponekad je prekriven, i to posebno na padini „Fesles”, šljunčano-glinastim ili pješčano-glinastim formacijama iz cenomana. Erozijom je otkrivena šljunčana osnova, a pješčana i glinasta tla zadržala su se na drugoj strani padine i na visoravni. Stoga su tla točno određenih parcela za berbu grožđa plitka, vrlo bogata krupnim elementima, sivozelene boje, ponekad boje „vinskog taloga”. Njihove su vodne rezerve manje od 100 milimetara, a drenaža izvrsna.

Zemljopisno područje odlikuje se blagom oceanskom klimom i slabim padalinama, a od oceanske je vlage zaštićeno izdignutim reljefom Choleta i Maugesa. Padine su lokalno otvorene dominantnim vjetrovima koji prevladavaju na jugozapadu i zapadu. Godišnje padaline na zemljopisnom području iznose od 550 milimetara do 600 milimetara, dok na reljefima Choleta i Maugesa one iznose 800 milimetara. U vegetacijskom ciklusu vinove loze padaline iznose otprilike 100 milimetara manje od prosjeka departmana. Vegetacija tipična za južne krajeve koja raste isključivo na tim padinama svjedoči o razmjernoj suhoći tog područja i temperaturi višoj od one na okolnim područjima.

b) Opis ljudskih čimbenika koji pridonose povezanosti

Sorta chenin B, koja vjerojatno dolazi iz regije Anjou u selu „Bonnezeaux” pronašla je svoj idealan smještaj. Ta rustikalna sorta izražava svoj potencijal u situacijama s izrazitim ograničenjima tla.

Proizvođači su vrlo brzo shvatili da im je u interesu brati tu sortu u visokom stupnju zrelosti i uz upotrebu posebnih tehnika. Grof Odart u svojem djelu „O sortama grožđa” 1845. navodi: „Tome treba dodati i uvjet da ga se bere tek kad je prezrelo, kakvo je obično oko Svih svetih, kada kožica, nakon što su je omekšale kiše, postaje smežurana.”. Prezrelost je, dakle, neizostavni dio berbe. Jullien u djelu „Topografija svih poznatih vinogorja” 1816. navodi: „U dobrim se berbama grožđe bere u više navrata; iz dviju prvih kupaža rade se samo najzrelija vina koja se šalju u inozemstvo; ona iz treće služe za domaću upotrebu...”.

Zahvaljujući tim navodima i analizama koje su proizvođači provodili generacijama, vina „Bonnezeaux” nalaze se među vrhunskim anžuvinskim vinima. Engleski geograf William Guthrie (1708.–1770.) u svojem djelu „Nova univerzalna geografija”, koje je objavljeno 1802., navodi: „Anžuvinska vina možemo podijeliti u tri razreda. U prvom se razredu nalaze vina iz sela Faye, Saint-Lambert, Rablé, Maligny, Chavagne i Thouarcé, među kojima se nalazi i vinograd Bonnezeaux.”.

Ugled vinogorja „Bonnezeaux” ostao je priznat tijekom svih narednih razdoblja. Kriza povezana s filokserom jako je usporila njegov razvoj te je opstalo samo lokalno tržište. Zahvaljujući dinamičnosti i ozbiljnosti sindikata proizvođača vina „Bonnezeaux”, koji je nastojao održati niske prinose i praksu berbe u više navrata, vino je prvo ponovno osvojilo nacionalno tržište, a zatim ponovno prešlo i prešlo nacionalne granice. Kontrolirana oznaka izvornosti „Bonnezeaux” priznata je 6. studenoga 1951.

2 Informacije o kvaliteti i svojstvima proizvoda

Vina su cijenjena zbog svoje jačine. Njihova izrazita slatkoća, povezana s visokim sadržajem fermentabilnih šećera, kombinira se s često složenim voćnim okusom (suho voće, egzotično voće, bijelo cvijeće itd.), što se često ne može naslutiti iz njihove boje koja je često blago zlatna sa zelenim odsjajem. Uravnoteženost između kiselosti, alkohola i podatnosti vinima omogućuje da dozrijevanjem tijekom godina dostignu još veću složenost.

3 Uzročna veza

To se vinogorje, sa svojim vrlo strmim padinama okrenutima prema jugozapadu te plitkim i kamenitim tlima iznimnih termičkih svojstava, pogodan je za vegetacijski ciklus i dozrijevanje sorte chenin B. Dominantni vjetrovi koji pušu nad tim padinama, povezani s vrlo niskom hidratacijom vinograda na skeletnim tlima, omogućuju koncentraciju grozdova zahvaljujući mežuranju ili sušenju na trsu koji su karakteristični za vinogorje. Proizvođači su dobro iskoristili tu posebnost. Vrlo mali prinosi pokazuju privrženost vinogradara kvaliteti grožđa.

Kasna berba sorte chenin B na tim padinama, u više navrata radi odabira vrlo zrelog grožđa, omogućila je procvat vina „Bonnezeaux”. Povijest i glasovitost vina „Bonnezeaux” neraskidivo je povezana s poviješću i glasovitosti anžuvinskih vina i vina „Coteaux du Layon”.

9. Osnovni dodatni uvjeti (pakiranje, označivanje, ostali zahtjevi)

Područje u neposrednoj blizini

Pravni okvir:

Nacionalno zakonodavstvo

Vrsta dodatnog uvjeta:

Odstupanje u pogledu proizvodnje na razgraničenom zemljopisnom području

Opis uvjeta:

Područje u neposrednoj blizini, utvrđeno odstupanjem za proizvodnju i dozrijevanje vina, obuhvaća područja sljedećih općina departmana Maine-et-Loire, na temelju službenog zemljopisnog šifrarnika iz 2018.:

Aubigné-sur-Layon, Beaulieu-sur-Layon, Bellevigne-en-Layon (nekadašnja područja delegiranih općina Champ-sur-Layon, Faveraye-Mâchelles, Faye-d’Anjou et Rablay-sur-Layon), Blaison-Saint-Sulpice (nekadašnja područja delegiranih općina Blaison-Gohier et Saint-Sulpice), Brissac Loire Aubance (nekadašnja područja delegiranih općina Alleuds, Brissac-Quincé, Charcé-Saint-Ellier-sur-Aubance, Luigné, Saint-Rémy-la-Varenne, Saint-Saturnin-sur-Loire, Saulgé-l’Hôpital et Vauchrétien), Brossay, Chalonnes-sur-Loire, Chaudefonds-sur-Layon, Chemillé-en-Anjou (nekadašnja područja delegiranih općina Chanzeaux et Valanjou), Denée, Doué-en-Anjou (nekadašnje područje delegirane općine Brigné), Les Garennes-sur-Loire (nekadašnja područja delegiranih općina Juigné-sur-Loire et Saint-Jean-des-Mauvrets), Lys-Haut-Layon (nekadašnje područje delegirane općine Tigné), Mozé-sur-Louet, Mûrs-Erigné, Rochefort-sur-Loire, Saint-Melaine-sur-Aubance, Savennières, Soulaines-sur-Aubance, Terranjou (nekadašnja područja delegiranih općina Chavagnes, Martigné-Briand et Notre-Dame-d’Allençon) et Val-du-Layon (nekadašnja područja delegiranih općina Saint-Aubin-de-Luigné et Saint-Lambert-du-Lattay).

Označivanje: Neobvezni navodi

Pravni okvir:

Nacionalno zakonodavstvo

Vrsta dodatnog uvjeta:

Dodatne odredbe koje se odnose na označivanje:

Opis uvjeta:

— Neobvezni navodi, čiju upotrebu u skladu s odredbama Zajednice mogu uređivati države članice, ispisuju se slovima koja visinom, širinom i debljinom smiju biti najviše dvostruko veća od slova kojima se ispisuje kontrolirana oznaka izvornosti.

Označivanje: Oznaka zemljopisnog podrijetla „Val de Loire”

Pravni okvir:

Nacionalno zakonodavstvo

Vrsta dodatnog uvjeta:

Dodatne odredbe koje se odnose na označivanje:

Opis uvjeta:

Visina i širina slova kojima je ispisan naziv oznake zemljopisnog podrijetla „Val de Loire” smiju iznositi najviše dvije trećine visine i širine znakova kojima je ispisan naziv kontrolirane oznake izvornosti.

Označivanje: Manja zemljopisna jedinica

Pravni okvir:

Nacionalno zakonodavstvo

Vrsta dodatnog uvjeta:

Dodatne odredbe koje se odnose na označivanje:

Opis uvjeta:

Na oznaci vina kontrolirane oznake izvornosti može se navesti naziv manje zemljopisne jedinice ako: – je riječ o registriranoj lokaciji, – je ta jedinica navedena u izjavi o berbi. Visina i širina slova kojima je ispisan naziv manje zemljopisne jedinice smije iznositi najviše polovinu veličine znakova kojima je ispisan naziv kontrolirane oznake izvornosti.

Poveznica na specifikaciju proizvoda

https://info.agriculture.gouv.fr/gedei/site/bo-agri/document_administratif-9d4179cc-6768-4be5-bd1b-2e66d9483314

(1) SL L 9, 11.1.2019., str. 2.